Birthe Rønn Hornbech (V), 2001-03-27:
Nu har regeringspartierne i månedsvis diskuteret stramninger
i udlændingeloven, har man kunnet læse i dagspressen, og derfor forventede vi selvfølgelig også, at der var kommet et forslag, der virkelig gør op med problemerne.
Vi er ærlig talt blevet meget skuffede.
Det forslag, vi her skal debattere, tager efter vores opfattelse slet ikke fat på Danmarks store udlændingeproblem, nemlig at vi har indrettet os med en lovgivning, der betyder, at Danmark slet ikke kan styre tilstrømningen til Danmark.
Det er hovedproblemet for os, og det er der ikke gjort op med i dette forslag.
Der er faktisk ikke et eneste løsningsforslag til de mange problemer, som vi daglig kan følge også gennem dagspressen.
Det er alene de kriminelle asylansøgere, der er omhandlet i dette forslag, og det udstiller naturligvis til fulde, at regeringen har problemer internt, og at man ikke er kommet længere.
Men det udstiller så sandelig også det problem, det er, når man vil insistere på at have en lovgivning, der giver enhver, der siger asyl, ret til at være i Danmark, så længe han eller hun kan trække en sag ud med alt betalt.
Så misbruges asylsystemet, ikke blot af dem, der slet ikke kan få opholdsgrundlag, fordi de måske er fattigdomsflygtninge eller blot vil have et bedre liv i Danmark, nej, ordningen tiltrækker naturligvis alle mulige kriminelle, der i ly af asylsystemet kan udføre deres kriminelle gerninger i Danmark, vel vidende at de så nogenlunde selv kan bestemme, hvor længe de vil være her.
Bliver de taget af politiet, så kan det være, at hr. Lars Kramer Mikkelsen tror, at de kommer ind at sidde, men sagen er jo, at vi fra politimesteren, der har Avnstruplejren som sit område, ved, at mange af dem jo stikker af, når de har begået deres kriminelle virksomhed.
Så den præventive effekt har nu også sine grænser.
Der skal selvfølgelig ikke være tvivl om, at vi i Venstre stemmer for stramninger i lovgivningen, der overhovedet kan fremme en hurtigere sagsbehandling eller fremme en hurtigere udsendelse af disse personer, men vi synes altså, det er et pauvert lovforslag, når man kun behandler dette hjørne.
Kortere sagsbehandlingstid er først og fremmest et spørgsmål om administrativ planlægning, og det kunne man vel have forbedret for længst
Jeg siger ikke, det er let, men det er noget, der kan klares administrativt.
Så er det store spørgsmål for mig altså: Hvor meget er dette forslag overhovedet udtryk for stramninger?
Jeg kan godt se, at forslaget selv kalder sig et forslag
med en strammere kurs mod kriminelle asylsøgere, og det støtter vi altså, men det er svært at se, hvor stramningen er præcist.
Derfor vil jeg godt spørge ministeren: Hvor mange af de asylsøgere, der i dag sidder i asylcentre, kan udsendes efter dette forslag?
Jeg taler altså om personer, der ikke allerede i dag ville kunne udsendes.
Lad os få at vide, hvor mange det er, men jeg tvivler på, at ministeren tør give noget bud.
Så er der Sandholmlejrens fremtid.
Vi er meget bekymrede over, at man tilsyneladende nu vil til at indrette et egentligt statsfængsel med plads til 1.000 personer i Sandholmlejren, og vi er meget imod, at man vil kortslutte den demokratiske proces og handle hen over hovedet på borgerne. Jeg vil også her spørge: Er dette at indrette Sandholmlejren på den måde ikke et udtryk for, at man har givet helt op og indrømmer, at man hellere vil spærre de kriminelle inde frem for at få dem ud?
Vi er enige i, at de skal kunne frihedsberøves, også i videre omfang end i dag, men det er bestemt ikke et formål i sig selv.
Vi ser hellere, at de udsendes omgående, og hvis sagsbehandlingstiderne bliver kortere, og hvis de udsendes hurtigere, så er det slet ikke nødvendigt med et stort fængsel, og det skal i hvert fald ikke ligge så tæt på store forretninger, der må friste enhver tyv.
Vi er imod, at den ø, som ministeren tidligere talte om, nu skal ligge i Sandholmlejren. Så vil jeg sige, at jeg deler hr. Søren Søndergaards formelle betragtninger om lovgivningsproceduren, og jeg vil i hvert fald sige, at for Venstres vedkommende er vi nødt til grundigt at få endevendt det forslag her for at se, om der overhovedet er stramninger.